|
ⵛⵉⴷⵖⴰ, ⵡⵉⴷⵖⴰ, ⵎⴰⵖⵉⵖⴷⴰ. ⵜⵓⵖⴰ ⵉⵛⵜ ⵏ ⵜⵖⴰⴹⵜ ⵖⵔⵙ ⴽⵕⴰⴹⵜ ⵏ ⵉⵙⵙⵉⵙ. ⵉⵛⵜ ⵇⵇⴰⵕⵏ ⴰⵙ ⵛⵉⴷⵖⴰ, ⵉⵛⵜ ⵡⵉⴷⵖⴰ, ⵉⵛⵜ ⵎⴰⵖⵉⵖⴷⴰ. ⴽⵓ ⴰⵙⵙ ⵜⵜⴼⴼⵖ ⵉⵎⵎⴰⵜⵙⵏⵜ ⵜⵜⴰⵡⵉ ⴰⵙⵏⵜ ⵎⴰⵜⵛⴰ. ⵏⵉⵜⵏⵉ ⵓⵔ ⵜⵜⴼⴼⵖⵏⵜ, ⵎⵉⵏⵣⵉ ⴷ ⵜⵉⵎⵥⵥⵢⴰⵏⵉⵏ. ⵅⵎⵉ ⵖⴰ ⵜⵜⴼⴼⵖ, ⵜⵜⵇⵇⵏ ⵜⴰⵡⵡⴰⵔⵜ, ⵓⵛ ⵜⴳⴳⵯⵓⵔ. ⵖⵔ ⵜⴷⴳⴳⵯⴰⵜ, ⵅⵎⵉ ⵖⴰ ⴷ ⵜⴷⵡⵍ, ⵜⵜⴱⴷⴷⴰ ⵣⵣⴰⵜ ⵏ ⵜⵡⵡⴰⵔⵜ, ⵓⵛ ⵜⵇⵇⴰⵕ ⴰⵙⵏⵜ: ⵛⵉⴷⵖⴰ, ⵡⵉⴷⵖⴰ, ⵎⴰⵖⵉⵖⴷⴰ! ⴰⵕⵥⵎⵏⵜ ⵜⴰⵡⵡⴰⵔⵜ ⵉ ⵉⵎⵎⴰⵜⴽⵏⵜ, ⴰⵎⴰⵏ ⴷⵉ ⵜⵖⵓⵎⴱⵓⵜ ⵉⵏⵓ, ⴰⵖⵉ ⴷⵉ ⵜⵉⴱⴱⵉⵛⵉⵏ ⵉⵏⵓ, ⵜⵉⴽⵛⵛⵓⴹⵉⵏ ⵅⴼ ⵜⵉⵛⵛⴰⵡⵉⵏ ⵉⵏⵓ, ⴱⵓⵔⵙⵙⵓⵙ ⵅⴼ ⵓⵄⵔⵓⵔ ⵉⵏⵓ. ⵜⵉⵖⴰⵢⴷⵉⵏ ⵏⵏⵉ ⵄⵇⵍⵏⵜ ⴰⵡⴰⵍ ⵏ ⵉⵎⵎⴰⵜⵙⵏⵜ, ⴰⵕⵥⵎⵏⵜ ⴰⵙ ⵜⴰⵡⵡⴰⵔⵜ. ⵜⵓⵖⴰ ⵜⵏⵏⴰ ⴰⵙⵏⵜ: " ⴰⵇⵇⴰ ⵎⴰⵍⴰ ⵢⵓⵙ ⴷ ⵛⴰ ⵏ ⵢⵉⵊⵊ ⵓⵔ ⵖⵔⵙ ⵜⵎⵉⵊⵊⴰ ⵜⴰⵣⴷⴰⴷⵜ ⴰⵎ ⵏⵛⵛ, ⵓⵔ ⴷ ⴰⵙ ⴰⵕⵥⵎⵏⵜ, ⴰⵇⵇⴰ ⴷ ⵡⵓⵛⵛⵏ ⴰⴷ ⴽⵏⵏⵉⵏⵜ ⵉⵜⵛ ". ⵎⴰⵛⴰ, ⵜⵓⵖⴰ ⴷ ⵉⵏⵏⵉ ⵉⵊⵊ ⵏ ⵡⵓⵛⵛⵏ ⵉⵥⵕⵉ ⵜⵜ ⵅⵎⵉ ⵜⵜⴰⴷⴼ ⴷ ⵜⵜⴼⴼⵖ. ⵉⵊⵊ ⵏ ⵡⴰⵙⵙ, ⵉⵊⵊⴰ ⵡⵓⵛⵛⵏ ⵜⴰⵖⴰⴹⵜ ⵏⵏⵉ ⴰⵍⵎⵉ ⵜⵓⴳⵓⵔ, ⵉⴱⴷⴷ ⵣⴷⴰⵜ ⵏ ⵜⵡⵡⴰⵔⵜ, ⵓⵛⴰ ⵉⵏⵏⴰ ⴰⵙⵏⵜ: ⵛⵉⴷⵖⴰ, ⵡⵉⴷⵖⴰ, ⵎⴰⵖⵉⵖⴷⴰ! ⴰⵕⵥⵎⵏⵜ ⵜⴰⵡⵡⴰⵔⵜ ⵉ ⵉⵎⵎⴰⵜⴽⵏⵜ, ⴰⵎⴰⵏ ⴷⵉ ⵜⵖⵓⵎⴱⵓⵜ ⵉⵏⵓ, ⴰⵖⵉ ⴷⵉ ⵜⵉⴱⴱⵉⵛⵉⵏ ⵉⵏⵓ, ⵜⵉⴽⵛⵛⵓⴹⵉⵏ ⵅⴼ ⵜⵉⵛⵛⴰⵡⵉⵏ ⵉⵏⵓ, ⴱⵓⵔⵙⵙⵓⵙ ⵅⴼ ⵓⵄⵔⵓⵔ ⵉⵏⵓ. ⵎⴰⵛⴰ ⵏⵉⵜⵏⵜⵉ ⵄⵇⵍⵏⵜ ⵜⵎⵉⵊⵊⴰ ⵏⵏⵉ ⵓⵔ ⴷⵊⵊⵉ ⵏ ⵉⵎⵎⴰⵜⵙⵏⵜ, ⵓⵛⴰ ⵏⵏⴰⵏⵜ ⴰⵙ: ⵛⴽⴽ ⵓⵔ ⵜⴷⵊⵊⵉⴷ ⴷ ⵉⵎⵎⴰⵜⵏⵖ. ⵓⵔ ⴷ ⴰⵛ ⵏⴰⵕⵥⵥⵎ ⵜⴰⵡⵡⴰⵔⵜ. ⴰⴳⵓⵔ ⵖⵔ ⵜⵡⵡⵓⵔⵉ ⵏⵏⵛ. ⵓⵎⵉ ⵢⵓⴼⴰ ⵡⵓⵛⵛⵏ ⵏⵏⵉ ⵓⴳⵉⵏⵜ ⴰⴷ ⴰⵙ ⴰⵕⵥⵎⵏⵜ ⵜⴰⵡⵡⴰⵔⵜ, ⵢⵓⴳⵓⵔ. " ⵎⵉⵏ ⵖⴰ ⴳⴳⵖ!? " ⴷ ⴰⵙ ⵉⵏⵏⴰ ⴰⴽⴷ ⵉⵅⴼ ⵏⵏⵙ. ⵉⴽⴽⴰⵔ ⵉⵀⵡⴰ ⵖⵔ ⵢⵉⵍⵍ, ⵉⵙⵎⵓⵏ ⵉⵊⵊ ⵏ ⵓⵄⵓⵔⵔⵉⵛ, ⵓⵛⴰ ⵉⵛⵛⵉⵜ, ⵉⵛⵛⴰ ⵣⵣⴳⵙ ⴰⵍⴰⵎⵉ ⴷ ⴰⵙ ⵉⴽⴽⴰ ⵣⵉ ⵜⵉⵏⵣⴰⵔ. ⵜⴷⵡⵍ ⵜⵎⵉⵊⵊⴰ ⵏⵏⵙ ⴰⵎ ⵜⵏⵏⵉ ⵏ ⵜⵖⴰⴹⵜ. ⵉⵟⵟⴼ ⵡⵓⵛⵛⵏ ⴰⴱⵔⵉⴷ ⵖⵔ ⵜⵖⴰⵢⴷⵉⵏ ⵏⵏⵉ, ⵉⴱⴷⴷ ⴰⵙⵏⵜ ⵖⵔ ⵜⵡⵡⴰⵔⵜ, ⵓⵛⴰ ⵢⵉⵙⵉ ⴰⵙ: ⵛⵉⴷⵖⴰ, ⵡⵉⴷⵖⴰ, ⵎⴰⵖⵉⵖⴷⴰ! ⴰⵕⵥⵎⵏⵜ ⵜⴰⵡⵡⴰⵔⵜ ⵉ ⵉⵎⵎⴰⵜⴽⵏⵜ, ⴰⵎⴰⵏ ⴷⵉ ⵜⵖⵓⵎⴱⵓⵜ ⵉⵏⵓ, ⴰⵖⵉ ⴷⵉ ⵜⵉⴱⴱⵉⵛⵉⵏ ⵉⵏⵓ, ⵜⵉⴽⵛⵛⵓⴹⵉⵏ ⵅⴼ ⵜⵉⵛⵛⴰⵡⵉⵏ ⵉⵏⵓ, ⴱⵓⵔⵙⵙⵓⵙ ⵅⴼ ⵓⵄⵔⵓⵔ ⵉⵏⵓ. ⵜⵉⵖⴰⵢⴷⵉⵏ ⵏⵏⵉ ⵜⵖⵉⵍⵏⵜ ⴷ ⵉⵎⵎⴰⵜⵙⵏⵜ, ⵎⵉⵏⵣⵉ ⵜⵎⵉⵊⵊⴰ ⵏⵏⵉ ⵜⴰⵔⵡⵙ ⴷⵉ ⵜⵏⵏⵉ ⵏ ⵉⵎⵎⴰⵜⵙⵏⵜ ⴰⵟⵟⴰⵚ. ⴽⴽⴰⵔⵏⵜ, ⴰⵕⵥⵎⵏⵜ ⴰⵙ ⵜⴰⵡⵡⴰⵔⵜ, ⵓⵛⴰ ⵢⵓⴷⴼ ⵉⵛⵛⵉ ⵜⵏⵜ ⵙ ⴽⵕⴰⴹⵜ ⵉⴷⵙⵏⵜ, ⵓⵎⵉ ⵖⴰ ⵉⵊⵊⵉⵡⵏ, ⵉⴱⴱⵓⵥⵥⵕ, ⵉⵟⵟⵚ ⴰⵙⵏⵜ ⴷⵉ ⵜⴰⵙⵙⵓⵜ ⵏⵏⵙⵏⵜ. ⵓⵎⵉ ⵜⴰⵙ ⴷ ⵉⵎⵎⴰⵜⵙⵏⵜ, ⵜⵍⴰⵖⴰ, ⵎⴰⵛⴰ ⵓⵔ ⵉⵍⵍⵉ ⵡⵏⵏ ⵅⴼⵙ ⵖⴰ ⵢⴰⵔⵏ. ⵜⴽⴽⵔ ⵜⴰⵕⵥⴰ ⵜⴰⵡⵡⴰⵔⵜ, ⵜⵓⴷⴼ, ⵓⵛⴰ ⵜⵓⴼⴰ ⵓⵛⵛⵏ ⵏⵏⵉ ⴷⵉⵏ ⵉⴱⴱⵓⵥⵥⵕ. ⵜⵏⵏⴰ ⴰⵙ: ⵜⵜⵛⵉⴷ ⵉⵢⵉ ⵉⵙⵙⵉ!? ⵉⵡⴰ ⴰⵇⵇⴰ ⴰⴷ ⵜⵏ ⵜⵖⴹⵕⴷ ⵕⵅⵅⵓ! ⵏⵛⵛ, ⵉⵙⵙⵉ ⵓⵔ ⵜⵏⵜ ⵉⵜⵜⵓⵜ ⵡⵓⵛⵛⵏ! ⵢⴰⵔⵔ ⴷ ⵅⴼⵙ: ⵓⵔ ⵜⵏⵜ ⵉⴷ ⵖⴹⵕⵖ! ⵜⵏⵏⴰ ⴰⵙ: ⵎⴰⵍⴰ ⵓⵔ ⵜⵏⵜ ⵉⴷ ⵜⵖⴹⵉⵕⴷ, ⴰⴷ ⴰⵛ ⴷ ⵖⴹⵕⵖ ⴰⵄⴷⴷⵉⵙ ⵙ ⵉⵛⵛⴰⵡⵏ ⵉⵏⵓ!. ⵢⴰⵔⵔ ⴷ ⵅⴼⵙ: ⵡⴰⵅⵅⴰ, ⵎⴰⵛⴰ ⴰⴷ ⵜⵏⵜ ⵉⴷ ⵖⴹⵕⵖ ⴷ ⵜⵉⵇⵊⴷⴰⵃⵉⵏ!. ⵜⵏⵏⴰ ⴰⵙ: ⵉⵙⵙⵉ, ⴰⴷ ⵜⵏⵜ ⵉⴷ ⵖⴹⵕⵖⴷ ⴰⵎ ⵜⵓⵖⴰ ⵍⵍⴰⵏⵜ!. ⵢⴰⵔⵔ ⴷ ⵅⴼⵙ: ⴰⴷ ⵜⵏⵜ ⵉⴷ ⵖⴹⵕⵖ ⴷ ⵜⵉⴹⴰⵕⵖⴰⵍⵉⵏ!. ⵜⵏⵏⴰ ⴰⵙ: ⵉⵙⵙⵉ, ⴰⴷ ⵜⵏⵜ ⵉⴷ ⵜⵖⴹⵕⵖⴷ ⴰⵎ ⵜⵓⵖⴰ ⵍⵍⴰⵏⵜ!. ⵢⴰⵔⵔ ⴷ ⵅⴼⵙ: ⴰⴷ ⵜⵏⵜ ⵉⴷ ⵖⴹⵕⵖ ⴷ ⵜⵉⵇⵓⵛⵛⵉⵉⵏ!. ⵜⵏⵏⴰ ⴰⵙ: ⵉⵙⵙⵉ, ⴰⴷ ⵜⵏⵜ ⵉⴷ ⵜⵖⴹⵕⵖⴷ ⴰⵎ ⵜⵓⵖⴰ ⵍⵍⴰⵏⵜ!. ⵢⴰⵔⵔ ⴷ ⵅⴼⵙ: ⵡⴰⵅⵅⴰ, ⵕⴰⵊⴰ ⵉⵢⵉ ⴰⵔ ⴷ ⵖⴰ ⴷⵡⵍⵖ, ⴰⴷ ⴰⵎ ⴷ ⴰⵡⵉⵖ ⵉⵙⵙⵉⵎ!. ⵉⴼⴼⵖ ⵡⵓⵛⵛⵏ ⵏⵏⵉ, ⵓⵛⴰ ⵉⵕⴰⵃ, ⵉⴳⴳ ⴷ ⵛⴰ ⵏ ⵡⴰⵛⵛⴰⵡⵏ ⵏ ⵜⴰⵔⵔⵉⵙⵜ ⵃⵓⵎⴰ ⴰⴷ ⵉⵏⵖ ⵜⴰⵖⴰⴹⵜ. ⵓⵎⵉ ⵉⵕⴰⵃ ⴰⴷ ⵜⵜ ⵉⴳⴳⵯⵜ, ⵏⵜⵜⵏⴰⵜ ⴰⴷ ⵜ ⵉⴷ ⵜⴰⴳⵎ ⵙ ⵜⵉⵛⵛⴰⵡⵉⵏ ⵏⵏⵙ ⵖⵔ ⵓⵄⴷⴷⵉⵙ, ⵓⵛⴰ ⵉⵡⴹⴰ ⵉⵎⵎⵓⵜ. ⵕⵓⵅ ⵏⵏⵉ, ⵜⴽⴽⵔ ⵜⵡⵜⴰ ⴰⵙ ⵅⴼ ⵓⵄⴷⴷⵉⵙ. ⵜⴽⴽⵙ ⴷ ⵉⵙⵙⵉⵙ ⴰⵎ ⵜⵓⵖⴰ ⴽⴽⴰⵏⵜ, ⵓⵔ ⵎⵓⵜⵏⵜ, ⵓⵔ ⵅⴱⵉⵛⵏⵜ. ⵜⵏⵏⴰ ⴰⵙⵏⵜ: ⵏⵏⵉⵖ ⴰⴽⵏⵜ ⵓⵔ ⴰⵕⵥⵥⵎⵏⵜ ⵜⴰⵡⵡⴰⵔⵜ ⴰⵍⴰⵎⵉ ⵜⴳⴳⵏⵜ ⵜⵉⵛⵛⴰⵡⵉⵏ, ⵓⵛⴰ ⴰⴷ ⵜⵜⴼⴼⵖⵏⵜ!. ⵣⵉⵙⵙⵏⵏⵉ, ⵜⵛⵛⵓⵔ ⵉⵎⵎⴰⵜⵙⵏⵜ ⴰⵄⴷⴷⵉⵙ ⵉ ⵡⵓⵛⵛⵏ ⵙ ⵉⵥⵕⴰ, ⵜⵏⴹⴰⵕⵉ ⵜ ⴳ ⵢⵉⵊⴷⵉⵏ ⵢⵉⵍⵍ. |
